บิ๊กไมเนอร์ฯโยนบิ๊กล็อต1,865ล้าน
“วิลเลี่ยม ไฮเน็คกี้” ซื้อบิ๊กล็อต “ไมเนอร์ฯ” 1,865 ล้านบาท ไม่หวั่นหุ้นถูกถอดจาก MSCI
27 พ.ย. 2555

“วิลเลี่ยม ไฮเน็คกี้” ซื้อบิ๊กล็อต “ไมเนอร์ฯ” 1,865 ล้านบาท ไม่หวั่นหุ้นถูกถอดจาก MSCI
รายงานข่าวจากตลาดหลักทรัพย์แห่งประเทศไทย (ตลท.) ระบุว่า เมื่อวันที่ 26 พ.ย.ที่ผ่านมา มีการซื้อขายหุ้นบริษัท ไมเนอร์ อินเตอร์เนชั่นแนล (MINT) ผ่านกระดานซื้อขายรายใหญ่ (บิ๊กล็อต) 1 รายการ จำนวน 93,745,100 หุ้น หรือ 2.55% ของทุนจดทะเบียน ในราคาหุ้นละ 19.90 บาท คิดเป็นมูลค่ารวม 1,865.52 ล้านบาท 
ทั้งนี้ การทำบิ๊กล็อตดังกล่าวนับเป็นครั้งที่ 2 ในรอบ 1 เดือนครึ่ง เพราะเมื่อวันที่ 11 ต.ค.ที่ผ่านมา มีบิ๊กล็อต MINT 2 รายการ รวมจำนวน 178.83 ล้านหุ้น หรือ 4.87% ของทุนจดทะเบียน ที่ราคาหุ้นละ 16.70 บาท มูลค่ารวม 2,986.46 ล้านบาท
น.ส.จุฑาทิพย์ อดุลพันธุ์ เจ้าหน้าที่ฝ่ายการเงิน MINT เปิดเผยว่า การทำบิ๊กล็อตทั้งสองครั้งเป็นการซื้อขายกันเองภายในครอบครัว “ไฮเน็คกี้” ซึ่งเป็นผู้ถือหุ้นใหญ่ โดยนายวิลเลี่ยม ไฮเน็คกี้ ประธานเจ้าหน้าที่บริหาร MINT เป็นผู้รับซื้อ จึงไม่มีผลต่อการเปลี่ยนแปลงอำนาจบริหารและนโยบายธุรกิจของบริษัท
“บิ๊กล็อตวันที่ 26 พ.ย. เป็นการทำรายการก่อนตลาดเปิดภาคเช้า โดยใช้ราคาปิดของ MINT เมื่อวันที่ 23 พ.ย. ซึ่งอยู่ที่ 19.90 บาท เป็นราคาอ้างอิง” น.ส.จุฑาทิพย์ กล่าว
ส่วนกรณีที่ MINT ถูกถอดออกจากการคำนวณดัชนี MSCI Small Cap Indices คาดว่าจะไม่ส่งผลกระทบต่อบริษัท เพราะสาเหตุที่ถูกถอดออกเป็นเพราะ MINT มีขนาดมูลค่าตามราคาตลาด (มาร์เก็ตแคป) สูงเกินเกณฑ์ MSCI ที่จะนำมาคำนวณดัชนีหุ้นขนาดกลางและเล็ก ซึ่งบริษัทก็มีเป้าหมายที่จะเพิ่มมาร์เก็ตแคปต่อเนื่อง แต่จะถูกนำไปคำนวณดัชนีหุ้นขนาดใหญ่หรือไม่ขึ้นอยู่กับการพิจารณาของ MSCI